**Sajtóközlemény**

**Befejeződtek a Természetbúvár Játszóház és Túraközpont kivitelezési munkái Tiszafüreden**

**2023/12/28**

**A Jász-Nagykun-Szolnok Vármegyei Önkormányzat és a Jász-Nagykun-Szolnok Vármegyei Területfejlesztési Ügynökség Nonprofit Kft konzorciumi együttműködésében új, négy évszakos aktív- és ökoturisztikai attrakció épült Tiszafüreden. A Természetbúvár játszóház és túraközpont kivitelezési munkálatai befejeződtek, a létesítmény 2024. év tavaszán nyitja meg a kapuit a látogatók előtt. Jász-Nagykun-Szolnok vármegye és a Tisza-tó turisztikai kínálatának bővítésével az új látogatóközpont célja, hogy egy új, sokszínű, élmény alapú szórakozási lehetőséget biztosítson a térségbe látogatók számára. A létesítmény KÉRÉSZ öko- és aktív turisztikai központ elnevezéssel várja a vendégeket jövőre. A projekt teljes költsége 1,279 milliárd forint - mely 100%-ban vissza nem térítendő támogatásból, a Széchenyi 2020 program keretében** **valósul meg.**

A Jász-Nagykun-Szolnok Vármegyei Önkormányzat a Jász-Nagykun-Szolnok Vármegyei Területfejlesztési Ügynökség Nonprofit Kft-vel konzorciumban 2020. január 17-én nyújtott be támogatási kérelmet a Társadalmi és környezeti szempontból fenntartható turizmusfejlesztés (TOP-1.2.1-16-JN1) - felhívásra „Természetbúvár játszóház és túraközpont létesítése Tiszafüreden” címmel. Az ötlet hamar elnyerte a döntéshozók támogatását, és egy bő hónap alatt megszületett a Pénzügyminisztérium támogató döntése.

A projekt keretében olyan 4 évszakos turisztikai szolgáltatásokat nyújtó létesítmény valósult meg Jász-Nagykun-Szolnok vármegyében, a Tisza-tó térségében, amely hiánypótló beruházás: rossz időjárási körülmények esetén is programlehetőségeket kínál a térségbe érkező hazai és külföldi turisták, az aktív turizmust kedvelők számára egyaránt. Teljesen új, egyedi élményeket, és a már meglévő turisztikai kínálathoz kapcsolódó, azokat színesítő és színvonalukat emelő szolgáltatásokat és lehetőségeket kínál az új KÉRÉSZ öko,-és aktív turisztikai központ.

A projekt a Tisza-tónak, mint hazánk egyik meghatározó turisztikai fejlesztési térségének egyik kulcsprojektje lehet, mely tartalmában és funkcionális kialakításában is lehetőséget teremt a Tisza tó fejlődő turisztikai szolgáltatásainak összekapcsolására, a térségi együttműködések kiszélesítésére, gazdasági erejének és versenyképességének növelésére.

A Jász-Nagykun-Szolnok Vármegyei Önkormányzat, mint Építtető 2022. október 6-án írta alá a vállalkozási szerződést a kivitelező Károlyház Kft-vel, akiknek 14 hónap állt rendelkezésre a beruházás részeként az építési munkálatok megvalósítására. A kivitelezési munkák ütemszerű előrehaladásának köszönhetően a műszaki átadás-átvételi eljárás sikerrel zárult, az épület berendezései, digitális eszközei telepítésre kerültek.

**A beruházás kommunikációs kapcsolattartója:**

Galó Anita elnöki titkárságvezető
Jász-Nagykun-Szolnok Vármegyei Önkormányzati Hivatal

E-mail: galo.anita@jnszm.hu ; mobil: + 36 30 383 1885